छत्तीसगढ़ में सामने आए Covid-19 के 378 नए मामले, तीन मरीजों की मौत
छत्तीसगढ़ में कोविड-19 के 378 नए मामले आने से बृहस्पतिवार को संक्रमितों की संख्या 3,15,864 हो गई। राज्य में बृहस्पतिवार को 30 लोगों को संक्रमण मुक्त होने के बाद अस्पतालों से छुट्टी दी गई, वहीं 103 लोगों ने पृथक-वास का समय पूरा कर लिया। पिछले 24 घंटे के दौरान राज्य में संक्रमण से तीन मरीजों की मौत हो गयी।
रायपुर: छत्तीसगढ़ में कोविड-19 के 378 नए मामले आने से बृहस्पतिवार को संक्रमितों की संख्या 3,15,864 हो गई। राज्य में बृहस्पतिवार को 30 लोगों को संक्रमण मुक्त होने के बाद अस्पतालों से छुट्टी दी गई, वहीं 103 लोगों ने पृथक-वास का समय पूरा कर लिया। पिछले 24 घंटे के दौरान राज्य में संक्रमण से तीन मरीजों की मौत हो गयी। राज्य में संक्रमण से अब तक 3875 लोगों की मौत हुई है। स्वास्थ्य विभाग के अधिकारियों ने बताया कि रायपुर जिले से 155, दुर्ग से 84, राजनांदगांव से 21 मामले आए। बिलासपुर से 26, रायगढ़ से पांच, कोरबा से 10, जांजगीर-चांपा से चार, सरगुजा से 15, कोरिया से पांच, सूरजपुर से 13 मामले आए। बाकी मामले अन्य जिलों से आए। जांजगीर-चांपा के जिलाधिकारी यशवंत कुमार भी कोरोना वायरस से संक्रमित हो गए। यशवंत कुमार ने ट्वीट कर संक्रमित होने की जानकारी दी। उन्होंने अपने संपर्क में आए लोगों से जांच कराने का अनुरोध किया है। स्वास्थ्य विभाग के अधिकारियों के मुताबिक यशवंत कुमार ने आठ मार्च को कोविड-19 से बचाव के लिए टीके की दूसरी खुराक ली थी। अधिकारियों ने बताया कि छत्तीसगढ़ में अब तक 3,15,864 लोगों के संक्रमित होने की पुष्टि हुई है। इनमें 3,08,452 मरीज इलाज के बाद संक्रमण मुक्त हो चुके हैं जबकि 3537 मरीजों का उपचार चल रहा है। राज्य के रायपुर जिले में सबसे अधिक 56,681 लोगों में कोरोना वायरस संक्रमण की पुष्टि की गई है। जिले में कोरोना वायरस संक्रमित 813 लोगों की मौत हुई है। वहीं, भारत में एक दिन में कोविड-19 के 22,854 नए मामले सामने आने के बाद देश में संक्रमितों की संख्या बढ़कर 1,12,85,561 हो गई। इस वर्ष एक दिन में सामने आए यह सर्वाधिक नए मामले हैं। आंकड़ों के अनुसार, देश में 76 दिन बाद इतने अधिक नए मामले सामने आए हैं। इससे पहले 25 दिसम्बर को एक दिन में 23,067 नए मामले सामने आए थे। केन्द्रीय स्वास्थ्य मंत्रालय की ओर से जारी आंकड़ों के अनुसार, देश में 126 और मरीजों की मौत के बाद मृतक संख्या बढ़कर 1,58,189 हो गई। देश में अभी 1,89,226 लोगों को कोरोना वायरस संक्रमण का इलाज चल रहा है, जो कुल मामलों का 1.68 प्रतिशत है।